SKRIFTLIG FORESPØRGSEL P-0348/03

af Roberta Angelilli (UEN) til Kommissionen

(6. februar 2003)

Om: Rom Kommunes etablering af et holdingselskab mulig konflikt mellem offentlig interesse og selskabsinteresse

Rom kommunalråds nylige forslag til beslutning om en mulig etablering af et holdingselskab, som skal overtage alle de kapitalinteresser, kommunen i dag har i de 83 selskaber, den kontrollerer, rejser en lang række spørgsmål med hensyn til disse selskabers virksomhed og legitimitet set i forhold til fællesskabsbestemmelserne om udbud af offentlige tjenesteydelser.

De ovenfor nævnte selskaber varetager bl.a. en række forsyningspligtydelser såsom transport inden og uden for bygrænsen, indsamling og bortskaffelse af affald og distribution af vand, og formålet med det nye selskab, der skal etableres, skulle efter planen være en strategisk koordinering og en rationalisering af de af disse selskaber kontrollerede aktiviteter.

I virkeligheden fremgår det af en analyse af selskabets vedtægter, at formålet med det ud over at være beskrevet i almindelige og særdeles vage og altomfattende vendinger også er at varetage tjenesteydelser for Rom Kommune, hvoriblandt der, netop takket være omtalte generiske beskrivelse, også kan blive tale om forsyningspligtydelser. Varetagelsen af disse ydelser ville således blive overdraget til selskabet i medfør af en vedtægtsmæssig bestemmelse og ikke på grundlag af et udbud som krævet i fællesskabsbestemmelserne på området (direktiv 92/50/EØF(1) om offentlige tjenesteydelsesaftaler og direktiv 97/52/EF(2) om offentlige tjenesteydelsesaftaler, aftaler om offentlige indkøb og offentlige bygge- og anlægskontrakter).

Desuden kræver overførelsen til et aktieselskab af en kontrol, der tidligere udøvedes af kommunen, større forholdsregler med hensyn til allerede af Domstolen (bl.a. i sag C-126/01 og C-280/00) bekræftede principper såsom ligebehandling og kvalitet og kontinuitet af tjenesteydelser, eftersom man agter at gå bort fra en offentligretlig selskabsform, hvis institutionelle formål er at beskytte disse principper og i hvis navn selskabet opererer inden for privilegerede rammer og over til en privatretlig juridisk person, hvis institutionelle formål er at forvalte aktieporteføljen, og som vil kunne operere inden for privilegerede rammer uden særlige garantier for markedet.

Kan Kommissionen i lyset af ovenstående og desuden i betragtning af, at etableringen af nævnte selskab rejser yderligere spørgsmål, som er genstand for to kommende forespørgsler fra mig vedrørende mistanke om krænkelse af konkurrencereglerne og vedrørende tvivl med hensyn til overensstemmelsen med bestemmelserne om forsyningspligtydelser, oplyse

1. om ikke den mener, at det ovenfor beskrevne projekt er i strid med de nævnte bestemmelser om offentlige indkøb?

2. hvorledes den på baggrund af ovenstående betragtninger forholder sig til især kombinationen af privatretligt instrument og selskabets offentligretlige formål?

(1) EFT L 209 af 24.7.1992, s. 1.

(2) EFT L 328 af 28.11.1997, s. 1.

Svar afgivet på Kommissionens vegne af Frederik Bolkestein

(11. marts 2003)

Kommissionen skal allerførst meddele det ærede medlem, at den er klar over, at der er visse problemer med ikke-overholdelse af fællesskabsreglerne for udbud og koncessioner, herunder de italienske retsforskrifter for offentlige tjenester på lokalt plan. Retsforskrifterne er i øjeblikket genstand for en overtrædelsessag, og Kommissionen har i denne forbindelse senest sendt en supplerende åbningsskrivelse til den italienske regering.

For så vidt angår oprettelsen af et holdingselskab, der overtager de kapitalinteresser, en ordregivende myndighed har i selskaber, den kontrollerer, mener Kommissionen, at forvaltningen af disse kapitalinteresser ved et holdingselskab, der ejes af den ordregivende myndighed, ganske vist kan påvirke kvaliteten af forholdet mellem disse interesser og myndigheden, men ikke i sig selv er afgørende for vurderingen af, om disse selskaber har fået tildelt tjenesterne i overensstemmelse med fællesskabsreglerne for udbud og koncessioner.